Menštruácia po 10 dni od skončenia predošlej
Dobrý deň, som po prirodzenom pôrode 2 mesiace. Prvá menštruácia prišla 11.3 trvala 4 dni a včera (22.1) sa spustila menštruácia zase. Je to v poriadku? Ide o hormonálny dysbalance z pôrodu alebo je lepšie navštíviť gynekológa? Ďakujem
Dobrý deň
Ďakujeme za Vašu otázku
Krvácanie po pôrode je prirodzený proces, kedy sa maternica zotavuje a očisťuje. Tento proces trvá maximálne 6-8 týždňov a farba očistkov (sekrét zložený z odlučujúcej sa tehotenskej sliznice, krvi, baktérií a iných buniek) sa postupne mení z červenej na hnedú, žltú až postupne úplne vyblednú. K prvej ovulácii dochádza najskôr 3 až 4 týždne po pôrode a následne k prvej popôrodnej menštruácii najskôr po 5 až 6 týždňoch.
Menštruácia po pôrode býva spravidla odlišná od tej, na ktorú bola žena zvyknutá pred tehotenstvom. Hormonálna nerovnováha môže spôsobiť aj vyššiu intenzitu krvácania po pôrode. To ako dlho menštruácia trvá a aká je silná ovplyvňuje viacero faktorov a pre každú ženu je individuálna.
Žiaľ v našej kompetencii nie je určiť príčinu ďalšieho menštruačného krvácania. Ak je menštruačné krvácanie veľmi silné alebo dlhé (dlhšie ako 7 dní), máte veľké bolesti, výtok má zvláštny zápach, poraďte sa so svojím gynekológom.
Prajem pekný zvyšok dňa
S pozdravom, PharmDr. Lucia Kubáňová